### NN 3/2023 (5.1.2023.), Odluka o naknadi za razvoj trgovačkog društva KOMUNALAC d.o.o. Vela Luka

Komunalac d.o.o. Vela Luka

58

Na temelju članka 52. Zakona o financiranju vodnog gospodarstva (»Narodne novine« broj 153/09, 90/11, 56/13, 154/14, 119/15, 120/16, 127/17, 66/19), članka 23. stavka 1. Zakona o vodnim uslugama (»Narodne novine« broj 66/19) te Izjave o osnivanju KOMUNALCA d.o.o., Vela Luka, Skupština trgovačkog društva KOMUNALAC d.o.o. Vela Luka, na sjednici održanoj 16.prosinca 2022. g. donijela je

ODLUKU

O NAKNADI ZA RAZVOJ

Članak 1.

Na području pružanja vodnih usluga KOMUNALCA d.o.o. (dalje u tekstu: Javni isporučitelj vodnih usluga) koje čini područje Općine Vela Luka plaća se naknada za razvoj.

Članak 2.

Obveznik naknade za razvoj je korisnik vodne usluge javne vodoopskrbe.

Od obveze plaćanja oslobođeni su korisnici vodnih usluga u kategoriji poljoprivrede.

Članak 3.

Osnovica naknade za razvoj je kubični metar (m3) isporučene vodne usluge javne vodoopskrbe.

Članak 4.

Naknada za razvoj uvodi se u visinama izraženim u kunama po osnovici iz članka 3. ove Odluke (kn/m3), kako slijedi:

– 0,40 EUR/m³ isporučene vode za korisnike domaćinstva i

– 0,53 EUR/m³ isporučene vode za poslovne korisnike.

Članak 5.

Naknada za razvoj iz ove Odluke obračunava se putem računa za vodnu uslugu, na kojima se zasebno iskazuje.

Naknada za razvoj plaća se u rokovima dospijeća cijene vodne usluge po računima za vodnu uslugu.

Račune za vodnu uslugu na području Općine Vela Luka temeljem Ugovora s Javnim isporučiteljem vodnih usluga ispostavlja trgovačko društvo VODOVOD d.o.o., Blato; isporučitelj vodne usluge javne vodoopskrbe na području Općine Vela Luka.

Članak 6.

Javni isporučitelj vodnih usluga u obvezi je prikupljena sredstva naknade za razvoj evidentirati u svojim poslovnim knjigama na zasebnim pozicijama.

Članak 7.

Prihodi od naknade za razvoj koriste se za financiranje gradnje komunalnih vodnih građevina sukladno Planu gradnje komunalnih vodnih građevina iz Poslovnog plana Društva za razdoblje od 2022. do 2025. godine, koji je objavljen na internetskoj stranici www.komunalac-vela-luka.hr.

Pod izdacima gradnje komunalnih vodnih građevina treba podrazumijevati sve izdatke koji su nužni da se pripremi, provede i pusti u uporabu projekt gradnje komunalnih vodnih građevina (CAPEX), što uključuje, ali nije ograničeno na: izradu predstudije izvodljivosti projekta, studije izvodljivosti projekta, ocjene o potrebi procjene, studije utjecaja na okoliš, studije utjecaja na prirodu, djelatnosti prethodnih istraživanja (utvrđivanje uvjeta za građenje, utvrđivanje stanja materijala i građevine te uređaja i instalacija u odnosu na ispunjavanje temeljnih zahtjeva za građevinu)izradu idejnog, glavnog i provedbenog projekta i drugih poslova projektiranja, ishođenje potrebnih upravnih dozvola i drugih upravnih akata (lokacijske, građevinske, uporabne i dr.), ishođenja posebnih uvjeta za građenje, provedbe postupaka javnih nabava, provedbe postupaka otkupa i izvlaštenja te drugog rješavanja imovinsko-pravnih odnosa, provedbe geodetskih poslova, građenja, nadzora nad građenjem, upravljanje projektom gradnje, djelatnosti ispitivanja materijala, određenih dijelova ili cijele građevine, troškove testiranja i probnoga pogona, troškove pravnih postupaka u vezi s prethodnim poslovima.

Prihodi od naknade za razvoj koriste se i za financiranje otplate zajmova i kredita za gradnju komunalnih vodnih građevina sukladno financijskom planu javnog isporučitelja vodnih usluga.

Članak 8.

Nadzor nad obračunom i naplatom naknada za razvoj provodi Skupština Javnog isporučitelja vodnih usluga.

Članak 9.

Neutrošena sredstva naknade za razvoj prikupljena do stupanja na snagu ove Odluke koriste se u skladu s člankom 7. ove Odluke.

Članak 10.

Ova Odluka objavljuje se u »Narodnim novinama« i stupa na snagu osmoga dana od dana objave u »Narodnim novinama«.

Urbroj: 365/22

Vela Luka, 16. prosinca 2022.

Skupština Društva
 Katarina Gugić, v. r.